Hoe ontwikkel kinders die wonderbaarlike vermoëns om lief te hê, te dink, te kommunikeer en te skep, asook om selfbeheersing en medelye met ander te hê? Baie kinderontwikkelingsteorieë fokus op een stuk van die legkaart - gene, omgewing, dissipline, sensoriese verwerking, IK. Maar wat volgens my betekenis gee aan alle dele van hierdie legkaart, wat jou kind as 'n mens definieer, en 'n intelligente, stabiele, gereguleerde, suksesvolle mens sal maak, is sy of haar vermoë om deur spel (speel) te ontwikkel.
Weekliks vra ouers my: HOEKOM? Waarom sien ons al hierdie leerprobleme in ons skole? Waarom benodig soveel kinders arbeidsterapie en ander hulp? En my gunsteling... Toe ONS kinders was het hierdie probleme nie bestaan nie... Die probleme bestaan, en ons het dieselfde kliniese diagnostiese instrumente gebruik... 'Medisyne' het dus nie verander nie... Miskien is ons tot 'n mate meer bewus van die probleme wat kinders ervaar. Maar een ding is seker, leerprobleme kom deesdae al hoe meer voor in ons samelewing, en hierdie toename kan direk verbind met die afname in spel. Studies en navorsing het dit vir ons bewys.
Waarom speel ons kinders dan minder?
Onkonstruktiewe of ontspannings onkonstruktiewe of ontspanningstegnologie
Soveel gebruik onkonstruktiewe of ontspanningstegnologie as 'n 'gratis kinderoppasdiens', en met die besige leefstyl wat ons as ouers lei, is dit eintlik heel verstaanbaar. Die probleem is dat dit glad nie gratis is nie. Die prys sal wel betaal moet word. Ons betaal met ons kinders se breinontwikkeling, hul sensoriese verwerking, met hul aandag, hul konsentrasie en met hul vermoë om vertraagde bevrediging aan te leer. Trouens, kliniese en neurologiese navorsing het tot die gevolgtrekking gekom dat onkonstruktiewe of ontspannings-skermtyd voor die ouderdom van drie die ontwikkeling van die brein ernstig beïnvloed.
In vergelyking met TV's, rekenaars en onkonstruktiewe of ontspanningstegnologie, is die alledaagse lewe maar vervelig. Wanneer kinders na die klaskamer kom, word hulle blootgestel aan menslike stemme en wat voldoende visuele stimulasie behoort te wees in plaas van gebombardeer te word met die vinnige grafiese ontploffings en spesiale effekte wat hulle gewoond is om op skerms sien. Na ure se onkonstruktiewe of ontspanningskermtyd word die verwerking van "vervelige" inligting in 'n klaskamer al meer uitdagend vir ons kinders, omdat hul brein heeltemal oorgestimuleer is deur die oorweldigende stimulasie wat skerms bied. Hierdie onvermoë om laer vlakke van stimulasie te verwerk, laat kinders kwesbaar vir akademiese uitdagings.
In plaas daarvan om kinders bloot te stel aan vinnige grafika en onkonstruktiewe tegnologie, kies eerder die roete van opvoedkundige tegnologie. Tegnologie is deel van ons kinders se lewen - daarvan kan ons nie wegkom nie. Kies opsetlik die tegnologie waaraan jy jou kinders blootstel, en monitor die tyd wat hulle daaraan spandeer, volgens die WGO se riglyne. Probeer om saam met jou kind te wees wanneer hulle van tegnologie gebruik maak, sodat jy met hulle kan gesels en die ervaring met hulle kan deel. Tegnologie is onvermydelik deel van ons kinders se lewens, en daarom is dit belangrik dat hulle blootgestel sodat hulle dit kan baasraak, maar in plaas daarvan om na 'n onkonstruktiewe tekenprent te kyk wat jou kind nie bevoordeel nie, kan hulle eerder 'n opvoedkundige speletjie speel wat bydra tot hul be vaardighede en wat nie hul ontwikkeling in gevaar stel nie.
Ons eie gebruik van tegnologie verwyder ons ook emosioneel van ons kinders en ons gesinne. Ons as ouers, selfs ek, sukkel om van ons toestelle af te af te klim. Die ouer se emosionele beskikbaarheid is die belangrikste voedingstof vir die brein van die kind. Ongelukkig ontneem ons ons kinders geleidelik van daardie voedingsstof.
Asof onkonstruktiewe of ontspanningskermtyd nie genoeg was nie, is die akademiese druk op selfs voorskoolse kinders afgryslik en is dit 'n groot bydraende faktor tot die afname in spel. As ouers het ons so 'n diep begeerte om ons kinders se lewens op enige moontlike manier te verryk. Om hulle 'n voorsprong te gee voordat hulle eers formele skoolopleiding kry. Ons sit hulle in kleuterskole wat akademies van aard is - die fokus op voorlees-, skryf- en wiskundevaardighede. Tuis koop ons spesiale legkaarte vir hulle, stel ons georganiseerde speeldatums op met kinders van hul ouderdom, lees vir hulle elke aand voor, skryf hulle in vir musieklesse, vir dans- of sokkerlesse en neem dit na plaaslike museums. Sommige doen selfs "verrykingsklasse" saam met ons kinders om sorteer, inkleur, tel, getalle, letters en ja, selfs om te oefen om stilt e sit, om hulle voor te berei op Graad 1.
Dit klink alles na 'n resep vir sukses... Dit is net nie. Ja, sommige van hierdie kinders toets bogemiddeld met hul akademiese vaardighede, maar hulle mis belangrike lewensvaardighede. Vaardighede wat gedurende die vroeë jare in plek moes wees en gekweek moes word in hul vormingsjare.
Kinders kom skool toe terwyl hulle nie emosioneel gereed is om te leer nie. Ek sien dit daagliks in my praktyk. Onderwysers sê vir my: hierdie kind is skerp. In werklikheid oortref sy die verwagtinge op akademiese gebied. Maar sy het probleme met basiese sosiale vaardighede soos om te deel en om beurte te maak. Sy het ook probleme met die regulering van haar emosies, die bestuur van angs, sy het sintuiglike probleme en sukkel om alleen te speel, om te konsentreer, om te volhard met take en sukkel om stil te sit! Al hierdie dinge maak dit onmoontlik vir selfs die slimste kind om te leer, en al hierdie dinge word aangeleer en ontwikkel deur te SPEEL! Heel eenvoudig.
So baie van ons kosbare kinders sukkel met hierdie emosionele en sensoriese probleme, wat op die ou end hul vermoë om te leer belemmer. Dit word daagliks 'n groter probleem.
'n Paar maande gelede het ek met die skoolhoof van 'n kleuterskool gesels. Sy het ongeveer 35 jaar lank kleuters gewerk en het die afgelope paar geslagte groot veranderinge in die sosiale en fisieke ontwikkeling van kinders gesien.
"Kinders is deesdae net anders," het sy vir my gesê. Toe ek haar vra om duidelikheid te gee, het sy gesê: "Hulle raak makliker gefrustreerd - het dikwels sonder rede 'n uitbarsting." Sy het ook opgemerk dat kinders gereeld uit hul sitplekke val, minder oplettend is en in mekaar en in dinge in die klaskamer vasloop. "Iets is verkeerd - ons het hierdie probleme nog nooit in die verlede gesien nie."
Sy het verder gekla dat alhoewel haar skool as baie progressief beskou word, hulle steeds die druk voel om vrye spel meer te beperk as wat sy wil hê om aan die groeiende eise vir akademiese gereedheid te voldoen voordat kinders in Graad 1 toegetree het.
Die eise van ons Graad 1-kurrikulum bepaal dat ons kleuterskole meer gestruktureerde leer MOET implementeer sodat HULLE leerlinge nie agter is wanneer hulle 'n formele skoolomgewing betree nie. Die druk is astronomies. Ons probeer kinders leer om stil te sit, te fokus, lees-, skryf- en wiskundevaardighede te ontwikkel. Ons probeer hulle laat hardloop voordat hulle kan loop. Hulle kry nie die kans om die BASIESE vaardighede te ontwikkel nie, wat hulle sal help om die meer gevorderde vaardighede te leer wat ons probeer inskerp. Ons bou pragtige mure, sonder fondamente. Vroeër of later gaan daardie mure verbrokkel.
Aangesien ouers en onderwysers daarna streef om toenemend georganiseerde leerervarings aan kinders te bied, word die geleenthede vir vrye spel - veral buite - minder belangrik. Ironies genoeg is dit deur middel van aktiewe vryspel in die buitelug waar kinders baie van die basiese lewensvaardighede begin opbou wat hulle nodig het om in die toekoms suksesvol te wees. Vergelykende studies is gedoen in lande soos die Verenigde Koninkryk, Australië, Ysland en Finland, wat tot die gevolgtrekking gekom het dat kinders wat meer mag speel as leer, tot op Graad 3-vlak, steeds op dieselfde vlak as hul eweknieë was toe hulle Graad 4 bereik het, 'n laer voorkoms van diagnose soos ADHD, en het beter sosiale en lewensvaardighede gehad.
In werklikheid is dit voor die ouderdom van 7 jaar - ouderdomme wat tradisioneel 'pre-akademies' genoem word - wanneer kinders daagliks 'n menigte sensoriese ervarings van die hele liggaam moet hê om sterk liggame en verstand te ontwikkel. Dit word die beste gedoen buite waar die sintuie ten volle aangesteek word en jong liggame uitgedaag word deur die ongelyke en onvoorspelbare, steeds veranderende terrein.
Wat is ons natuurlike instink as volwassenes wanneer probleme ontstaan?
Om die probleem op te los wat in die eerste plek voorkom kon word? Wanneer kinders die laerskool bereik, neem ons hulle na Spelterapie, Arbeidsterapie, fisioterapie, spraakterapie, remediërende lesse en gebruik ons spesiale oefeninge om kinders te probeer leer om stil te bly en hul fokus te verbeter.
Hierdie vaardighede hoef egter nie aangeleer te word nie, maar moes op 'n jong ouderdom in die natuurlikste sin ontwikkel word - deur sinvolle speelervarings.
As kinders genoeg geleenthede kry om elke dag saam met maats buite te speel, is dit nie nodig om gespesialiseerde oefeninge of meditasie-tegnieke vir die jongste in ons samelewing te hê nie. Hulle sou hierdie vaardighede bloot deur middel van spel ontwikkel. Dis dit. Iets wat nie baie geld hoef te kos of veel nadenke verg nie. Kinders het net die tyd, die ruimte en die toestemming nodig om kinders te wees.
In my volgende artikels sal ek kyk na die verskillende gebiede wat deur spel geraak word, of 'n gebrek daaraan, en hoe dit die ontwikkeling van kinders beïnvloed, asook maniere waarop ons as ouers speels kan wees, en om spel by ons kinders aan te moedig. Ek wil u wys dat al due wonderlike dinge wat u vir u kind toewens nie aan die toeval, intuïsie of gene oorgelaat hoef te word nie. Dit benodig ook nie ure se flitskaarte, ekstra muurskilderye, opvoedkundige programme, geld en hoëtegnologie-speelgoed nie. In plaas daarvan sal u ontdek dat volgens my ervaring die beste manier om gelukkige, vreugdevolle, vriendelike, goed gebalanseerde kinders groot te maak, eenvoudig is deur opsetlike en toevallige spel.